31995R3050
L 320/1
JURNALUL OFÍCIAL AL UNIUNII EUROPENE
REGULAMENTUL (CE) NR. 3050/95 AL CONSILIULUI
din 22 decembrie 1995
de suspendare temporară a drepturilor autonome prevăzute de Tariful Vamal Comun pentru un anumit număr de produse destinate construcției, întreținerii și reparării aeronavelor
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 28,
având în vedere propunerea Comisiei,
întrucât, pentru produsele menționate în prezentul regulament, producția actuală este insuficientă sau nulă în Comunitate și întrucât, prin urmare, producătorii nu pot răspunde nevoilor sectoarelor industriale din Comunitate care folosesc aceste produse;
întrucât este în interesul Comunității să suspende integral drepturile autonome prevăzute de Tariful Vamal Comun pentru aceste produse;
întrucât sarcina de a decide suspendarea acestor drepturi autonome revine Comunității;
întrucât regulamentele de suspendare temporară a drepturilor autonome pentru aeronave nu au mai fost modificate în substanță în ultimii ani; întrucât, din această cauză și pentru a raționaliza punerea în aplicare a măsurilor respective, este necesar să nu se limiteze termenul de valabilitate al regulamentului menționat anterior, Consiliul putând adapta, în cazul în care este necesar, domeniul de aplicare al acestuia;
întrucât modificările Nomenclaturii Combinate și ale codurilor Taric nu produc modificări substanțiale; întrucât, din motive de simplificare, este necesar să se prevadă ca, după primirea avizului Comitetului Codului Vamal, Comisia să poată aduce modificările și adaptările tehnice necesare prezentului regulament,
ADOPTĂ PREZENTUL REGULAMENT:
Articolul 1
Drepturile autonome prevăzute de Tariful Vamal Comun referitoare la produsele enumerate în anexă se suspendă integral, cu condiția să fie produse destinate construcției, întreținerii și reparării aeronavelor, cu o greutate proprie mai mare de 2 000 de kilograme. Controlarea utilizării speciale se efectuează în conformitate cu articolele 291-304 din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (1).
Articolul 2
Adaptările tehnice, în măsura în care acestea sunt necesare ca urmare a modificărilor aduse Nomenclaturii Combinate sau ale codurilor Taric, se adoptă de către Comisie în conformitate cu procedura prevăzută la articolul 3.
Articolul 3
(1) Comisia este asistată de Comitetul Codului Vamal instituit prin articolul 247 din Regulamentul (CEE) nr. 2913/92 al Consiliului (2).
(2) Reprezentantul Comisiei prezintă comitetului un proiect cu măsurile care trebuie luate. Comitetul emite un aviz privind acest proiect într-un termen pe care președintele îl poate stabili în funcție de gradul de urgență al problemei respective. Avizul se adoptă cu majoritatea prevăzută la articolul 148 alineatul (2) din tratat pentru adoptarea deciziilor pe care Consiliul trebuie să le adopte la propunerea Comisiei. În cadrul comitetului, voturile reprezentanților statelor membre sunt ponderate în conformitate cu articolul menționat anterior. Președintele nu participă la vot.
Comisia adoptă măsuri care se aplică imediat. Cu toate acestea, în cazul în care nu sunt conforme cu avizul comitetului, aceste măsuri sunt de îndată comunicate Consiliului de către Comisie. În acest caz, Comisia amână aplicarea măsurilor adoptate cu trei luni de la data comunicării acestora.
Consiliul, hotărând cu majoritate calificată, poate să ia o decizie diferită în termenul prevăzut la alineatul precedent.
Articolul 4
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 ianuarie 1996.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 1995.